21. Historiese of Geografiese Veranderings | Bybelverskille
← 20 Byvoeg van Verwagte Uitbreidings
22 Die Eerste Gedrukte Griekse NT. →
21. Historiese of Geografiese Veranderings
Posted on 2011/05/26 by Herman of bibledifferences.net
Doelbewuste veranderings, vervolg.
Daar is verskeie ander tipes veranderings wat deur kopieerders en monnike of ander geestelikes aangebring is en in sommige Bybels opgeneem is. Hoewel hierdie tipe veranderings nie altyd op die oog af groot verskille meebring nie, kan sommige tog belangrik wees. Aan die ander kant bewys selfs die geringste verandering dat God die mens toelaat om betrokke te wees.
Wat vir my van belang is, is dat ek nie geloofsbeginsels of geloofsantwoorde baseer op die een of ander verandering of byvoeging nie. Daarom wil ek dit eerder identifiseer en uitskakel. Ander se opinies, soos vandag nog, kan my oë oopmaak vir iets, maar dit mag vir my nie 'n geloofsoortuiging word nie. Daarvoor staan ek net op die suiwer Woord van God soos Hy dit gegee het.
In 'n vorige plasing het ons reeds na drie tipes doelbewuste veranderings gekyk. Hier volg die res:
4. Om historiese of geografiese moeilikhede op te los.
Enige mens maak 'n fout. Spelfoute kom in alle handgeskrewe dokumente voor, maar soms word mense ook verkeerd aangehaal, of raak mense deurmekaar wanneer hulle moet onthou op watter plek iets gebeur het. Hoe hanteer ons dit indien dit in die Bybel gebeur? Moet die kopieerder die Evangelis "reghelp"?
In vroeë manuskripte is die saamgestelde aanhaling in Mark.1:2-3 van Maleagie 3:1 en Jesaja 40:3 aangedui as 'n aanhaling uit "…Jesaja", soos in die ANV. In later manuskripte het kopieerders die fout "reggestel" deur dit te verander na "…die Profete" wat albei sou insluit, soos ons dit in die 1933/53 AOV aantref.
Origenes (wat in 254 gesterf het) het in Joh.1:28, "Betanië" verander na "Bethabara" (ANV1983): "Dit het oorkant die Jordaan in Betanië gebeur, waar Johannes besig was om te doop." Hierdie is 'n tipiese voorbeeld van hoe 'n verandering deur 'n kerkvader in sy eie dokumente, later in die Bybel kon beland. Origenes wou regstel wat hý as 'n geografiese probleem gesien het. Veertien van die agtien manuskripte tot die negende eeu is dit egter eens dat Johannes"Betanië" neergeskryf het. Origenes se verandering, soos baie andere, is in latere afskrifte opgeneem en so het dit in die Griekse manuskripte beland wat Erasmus vir sy gedrukte teks gebruik het. Vandaar is dit ook in die King James en die AOV opgeneem.
Moet ons bly by die dorp soos Johannes dit neergeskryf het, of moet ons Origenes se verandering aanvaar?
Hoewel hierdie veranderinge van minder belang mag wees, is dit tog belangrik dat ons die oorspronklike bewoording vasstel.